CELEX: 22013D0667
Language: el
Date: 2013-11-07 00:00:00
Title: 2013/667/ΕΕ: Απόφαση αριθ. 5/2013 της Επιτροπής των Πρέσβεων ΑΚΕ-ΕΕ, της 7ης Νοεμβρίου 2013 , σχετικά με το καταστατικό του Τεχνικού Κέντρου Γεωργικής και Αγροτικής Συνεργασίας (CTA)

19.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 309/50
            
         ΑΠΌΦΑΣΗ αριθ. 5/2013 ΤΗΣ ΕΠΙΤΡΟΠΉΣ ΤΩΝ ΠΡΈΣΒΕΩΝ ΑΚΕ-ΕΕ
   της 7ης Νοεμβρίου 2013
   σχετικά με το καταστατικό του Τεχνικού Κέντρου Γεωργικής και Αγροτικής Συνεργασίας (CTA)
   (2013/667/ΕΕ)
   Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1), όπως τροποποιήθηκε αρχικά στο Λουξεμβούργο στις 25 Ιουνίου 2005 (2) και για δεύτερη φορά στην Ουαγκαντούγκου στις 22 Ιουνίου 2010 (3) («συμφωνία ΑΚΕ-ΕΕ»), και ιδίως το άρθρο 3 παράγραφοι 5 και 6 του παραρτήματος III.
   Εκτιμώντας τα ακόλουθα:
   
               (1)
            
            
               Κατά τη δεύτερη αναθεώρηση της συμφωνίας ΑΚΕ-ΕΕ, τροποποιήθηκε το παράρτημα III αυτής ώστε να επανεξετασθεί η αποστολή του Τεχνικού Κέντρου Γεωργικής και Αγροτικής Συνεργασίας (CTA) και να διευκρινισθεί και να ενισχυθεί η διαχείριση αυτού του οργανισμού, ειδικότερα η εποπτεία από την Επιτροπή των Πρέσβεων και οι αρμοδιότητες του διοικητικού συμβουλίου.
            
         
               (2)
            
            
               Η απόφαση αριθ. 2/2010 του Συμβουλίου των Υπουργών ΑΚΕ-ΕΕ (4) προβλέπει την προσωρινή εφαρμογή της δεύτερης τροποποίησης της συμφωνίας ΑΚΕ-ΕΕ από τις 31 Οκτωβρίου 2010.
            
         
               (3)
            
            
               Κατά συνέπεια, το καταστατικό του Τεχνικού Κέντρου Γεωργικής και Αγροτικής Συνεργασίας (CTA) (εφεξής «το Κέντρο») θα πρέπει να τροποποιηθεί αναλόγως.
            
         
               (4)
            
            
               Δυνάμει του άρθρου 3 παράγραφος 5 του παραρτήματος III της συμφωνίας ΑΚΕ-ΕΕ, η Επιτροπή των Πρέσβεων θεσπίζει το καταστατικό του Κέντρου. Πρέπει, επομένως, η Επιτροπή των Πρέσβεων να εκδώσει απόφαση προς αυτόν τον σκοπό,
            
         ΑΠΟΦΑΣΙΖΕΙ:
   Άρθρο μόνο
   Εγκρίνεται το καταστατικό του Τεχνικού Κέντρου Γεωργικής και Αγροτικής Συνεργασίας (CTA) που προσαρτάται στην παρούσα απόφαση.
   Η Ευρωπαϊκή Ένωση και τα κράτη ΑΚΕ δεσμεύονται, κάθε μέρος στον βαθμό που του αναλογεί, να λάβουν τα απαραίτητα μέτρα για την εφαρμογή της παρούσας απόφασης.
   Η παρούσα απόφαση αρχίζει να ισχύει από την ημερομηνία της εκδόσεώς της.
   
      Βρυξέλλες, 7 Νοεμβρίου 2013.
      
         
            Για την Επιτροπή των Πρέσβεων ΑΚΕ–ΕΕ
         
         
            Ο Πρόεδρος
         
         R. KAROBLIS
      
   
   
      (1)  ΕΕ L 317 της 15.12.2000, σ. 3.
   
      (2)  Συμφωνία για τροποποίηση της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 (ΕΕ L 209 της 11.8.2005, σ. 27).
   
      (3)  Συμφωνία για τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).
   
      (4)  Απόφαση αριθ. 2/2010 του Συμβουλίου Υπουργών ΑΚΕ-ΕΚ, της 21ης Ιουνίου 2010, σχετικά με τα μεταβατικά μέτρα που πρέπει να εφαρμοστούν από την ημερομηνία υπογραφής έως την ημερομηνία θέσης σε ισχύ της συμφωνίας για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 68).
   
      ΠΑΡΑΡΤΗΜΑ
      
         ΚΑΤΑΣΤΑΤΙΚΟ ΤΟΥ ΤΕΧΝΙΚΟΥ ΚΕΝΤΡΟΥ ΓΕΩΡΓΙΚΗΣ ΚΙ ΑΓΡΟΤΙΚΗΣ ΣΥΝΕΡΓΑΣΙΑΣ (CTA)
      
      Άρθρο 1
      Αντικείμενο
      1.   Το Τεχνικό Κέντρο Γεωργικής και Αγροτικής Συνεργασίας (CTA) («το Κέντρο»), κατά την έννοια του παραρτήματος III της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, (1) όπως τροποποιήθηκε αρχικά στο Λουξεμβούργο στις 25 Ιουνίου 2005 (2) και για δεύτερη φορά στο Ουαγκαντουγκού στις 22 Ιουνίου 2010 (3) («συμφωνία ΑΚΕ-ΕΕ»), είναι κοινό τεχνικό όργανο των κρατών ΑΚΕ και της ΕΕ. Είναι νομικό πρόσωπο και έχει, σε όλα τα συμβαλλόμενα κράτη μέρη της συμφωνίας ΑΚΕ-ΕΕ, την ευρύτερη δικαιοπρακτική ικανότητα που αναγνωρίζεται σε νομικά πρόσωπα της ιδίας φύσης από την εθνική νομοθεσία τους.
      2.   Το προσωπικό του Κέντρου απολαύει των εθιμοτυπικών προνομίων, ασυλιών και διευκολύνσεων που προβλέπονται στο δεύτερο εδάφιο του άρθρου 1 του πρωτοκόλλου αριθ. 2 περί προνομίων και ασυλιών της συμφωνίας ΑΚΕ-ΕΕ και περιέχονται στις δηλώσεις VI και VII που προσαρτώνται στη συμφωνία ΑΚΕ-ΕΕ.
      3.   Το Κέντρο είναι μη κερδοσκοπικός οργανισμός.
      4.   Η έδρα του Κέντρου θα βρίσκεται προσωρινά στο Wageningen (Κάτω Χώρες), με τοπικό γραφείο στις Βρυξέλλες.
      Άρθρο 2
      Αρχές και στόχοι
      1.   Το Κέντρο ενεργεί στο πλαίσιο των διατάξεων και των στόχων της συμφωνίας ΑΚΕ-ΕΕ. Επιδιώκει τους στόχους που προσδιορίζονται στο άρθρο 3 του παραρτήματος III της συμφωνίας ΑΚΕ-ΕΕ υπό την εποπτεία της Επιτροπής των Πρέσβεων.
      2.   Το Κέντρο αναλύει τους στόχους του σε έγγραφο γενικής στρατηγικής.
      3.   Το Κέντρο ασκεί τις δραστηριότητές του σε στενή συνεργασία με τους οργανισμούς και άλλους φορείς που αναφέρονται στη συμφωνία ΑΚΕ-ΕΕ και στις επισυναπτόμενες δηλώσεις. Το Κέντρο δύναται, εφόσον είναι αναγκαίο, να προσφύγει σε περιφερειακούς και διεθνείς οργανισμούς, ιδίως εκείνους που βρίσκονται στην Ευρωπαϊκή Ένωση ή σε κράτη ΑΚΕ και ασχολούνται με θέματα σχετικά με τη γεωργική και αγροτική ανάπτυξη.
      Άρθρο 3
      Χρηματοδότηση
      1.   Ο προϋπολογισμός του Κέντρου χρηματοδοτείται σύμφωνα με τους κανόνες που προβλέπει η συμφωνία ΑΚΕ-ΕΕ όσον αφορά τη συνεργασία για τη χρηματοδότηση της ανάπτυξης.
      2.   Ο προϋπολογισμός του Κέντρου δύναται να λαμβάνει συμπληρωματικούς πόρους από άλλα μέρη για την επίτευξη των στόχων του Κέντρου, όπως προβλέπονται στη συμφωνία ΑΚΕ-ΕΕ, καθώς και για την εφαρμογή της στρατηγικής που καταρτίζει το Κέντρο.
      Άρθρο 4
      Επιτροπή των Πρέσβεων
      1.   Η Επιτροπή των Πρέσβεων αποτελεί την εποπτεύουσα αρχή του Κέντρου σύμφωνα με το άρθρο 3 παράγραφος 5 του παραρτήματος III της συμφωνίας ΑΚΕ-ΕΕ. Διορίζει τα μέλη του διοικητικού συμβουλίου και τον διευθυντή του Κέντρου βάσει πρότασης του διοικητικού συμβουλίου, παρακολουθεί τη συνολική στρατηγική του Κέντρου και επιβλέπει τις εργασίες του διοικητικού συμβουλίου.
      2.   Η Επιτροπή των Πρέσβεων απαλλάσσει τον διευθυντή όσον αφορά την εκτέλεση του προϋπολογισμού. Για να χορηγήσει την απαλλαγή, η Επιτροπή των Πρέσβεων λαμβάνει σύσταση του διοικητικού συμβουλίου βασιζόμενη στην εξέταση των ετήσιων δημοσιονομικών καταστάσεων και στη γνωμοδότηση του ελεγκτή μαζί με τις απαντήσεις του διευθυντή.
      3.   Η Επιτροπή των Πρέσβεων δύναται να επανεξετάσει και να τροποποιήσει ανά πάσα στιγμή τις αποφάσεις του Κέντρου. Ενημερώνεται τακτικά από το διοικητικό συμβούλιο, και, κατόπιν αιτήματός της, από τον διευθυντή του Κέντρου.
      Άρθρο 5
      Διοικητικό συμβούλιο
      1.   Το διοικητικό συμβούλιο συγκροτείται για να στηρίζει, να παρακολουθεί και να ελέγχει τις τεχνικές, διοικητικές και χρηματοδοτικές πτυχές όλων των δραστηριοτήτων του Κέντρου.
      2.   Το διοικητικό συμβούλιο αποτελείται, σε βάση ίσης εκπροσώπησης, από έξι μέλη συνολικά, τρεις υπηκόους κρατών ΑΚΕ και τρεις της Ευρωπαϊκής Ένωσης, τα οποία επιλέγονται από τα μέρη της συμφωνίας ΑΚΕ-ΕΕ και διορίζονται από την Επιτροπή των Πρέσβεων βάσει των επαγγελματικών προσόντων τους στους τομείς της γεωργίας και της αγροτικής ανάπτυξης ή/και των πολιτικών της πληροφορίας και της επικοινωνίας, της επιστήμης, της διαχείρισης και της τεχνολογίας.
      3.   Προκειμένου να διασφαλίζεται η απρόσκοπτη ροή του έργου του διοικητικού συμβουλίου, η Επιτροπή των Πρέσβεων δεν επιδιώκει την αντικατάσταση του συνόλου των μελών του διοικητικού συμβουλίου εντός του ίδιου ημερολογιακού έτους.
      4.   Τα μέλη του διοικητικού συμβουλίου ορίζονται από την Επιτροπή των Πρέσβεων, σύμφωνα με τις διαδικασίες που καθορίζει η ίδια, για μέγιστη περίοδο πέντε ετών, με ενδιάμεση επανεξέταση.
      5.   Το διοικητικό συμβούλιο πραγματοποιεί τουλάχιστον τρεις τακτικές συνεδριάσεις ετησίως. Μπορεί επίσης να συγκαλεί έκτακτες συνελεύσεις όποτε απαιτείται, προκειμένου να εκτελεί τα καθήκοντά του, κατόπιν αιτήματος της Επιτροπής των Πρέσβεων ή κατόπιν αιτήματος του προεδρεύοντος του διοικητικού συμβουλίου ή κατόπιν αιτήματος του διευθυντή. Το Κέντρο παρέχει γραμματειακή υποστήριξη στο διοικητικό συμβούλιο.
      6.   Τα μέλη του διοικητικού συμβουλίου εκτελούν τα καθήκοντά τους ανεξάρτητα, δεν αναζητούν ούτε λαμβάνουν εντολές από τρίτα μέρη και ενεργούν αποκλειστικά προς το συμφέρον του Κέντρου. Η ιδιότητα του μέλους του διοικητικού συμβουλίου είναι ασυμβίβαστη με κάθε άλλη δραστηριότητα αμειβόμενη από το Κέντρο.
      7.   Τα μέλη του διοικητικού συμβουλίου εκλέγουν μεταξύ τους πρόεδρο και αντιπρόεδρο για μέγιστη περίοδο πέντε ετών, σύμφωνα με τις διατάξεις που καθορίζονται στον κανονισμό εσωτερικής λειτουργίας του. Η θέση του προέδρου καλύπτεται από πρόσωπο ιθαγένειας του μέρους (ΑΚΕ ή Ευρωπαϊκή Ένωση) διαφορετικό από εκείνο που κατέχει τη θέση του διευθυντή του Κέντρου. Η θέση του αντιπροέδρου πληρούται από πρόσωπο ιθαγένειας του μέρους διαφορετικό από εκείνο που κατέχει τη θέση του προέδρου.
      8.   Στις συνεδριάσεις του διοικητικού συμβουλίου συμμετέχουν παρατηρητές από την Ευρωπαϊκή Επιτροπή, τη Γενική Γραμματεία του Συμβουλίου της Ευρωπαϊκής Ένωσης και τη Γραμματεία των κρατών ΑΚΕ.
      9.   Το διοικητικό συμβούλιο δύναται να καλεί άλλα μέλη της διεύθυνσης και του προσωπικού του Κέντρου ή/και εξωτερικούς εμπειρογνώμονες, να γνωμοδοτήσουν επί ειδικών θεμάτων.
      10.   Το διοικητικό συμβούλιο λαμβάνει τις αποφάσεις του με απλή πλειοψηφία των παρόντων ή εκπροσωπούμενων μελών του, σύμφωνα με τον κανονισμό εσωτερικής λειτουργίας του. Κάθε μέλος του διοικητικού συμβουλίου διαθέτει μία ψήφο. Σε περίπτωση ψηφοφορίας κατά τμήματα, υπερισχύει η ψήφος του προέδρου.
      11.   Σε κάθε συνεδρίαση τηρούνται πρακτικά. Οι συζητήσεις του διοικητικού συμβουλίου είναι εμπιστευτικές.
      12.   Το διοικητικό συμβούλιο εγκρίνει τον κανονισμό εσωτερικής λειτουργίας του και τον υποβάλει στην Επιτροπή των Πρέσβεων για ενημέρωση.
      Άρθρο 6
      Καθήκοντα του διοικητικού συμβουλίου
      1.   Το διοικητικό συμβούλιο παρακολουθεί στενά και εποπτεύει τις δραστηριότητες του Κέντρου. Το διοικητικό συμβούλιο είναι υπόλογο στην Επιτροπή των Πρέσβεων.
      2.   Το διοικητικό συμβούλιο:
      
                  α)
               
               
                  εκπονεί τα σχέδια δημοσιονομικών κανονισμών σύμφωνα με τους κανόνες του Ευρωπαϊκού Ταμείου Ανάπτυξης (ΕΤΑ), καθώς και το παρόν καταστατικό, και τα υποβάλλει προς έγκριση στην Επιτροπή των Πρέσβεων·
               
            
                  β)
               
               
                  θεσπίζει και εγκρίνει τους κανονισμούς υπηρεσιακής κατάστασης και τους κανόνες λειτουργίας του Κέντρου σύμφωνα με τους κανόνες του ΕΤΑ, παράλληλα με το παρόν καταστατικό, και τα υποβάλλει στην Επιτροπή των Πρέσβεων προς ενημέρωση·
               
            
                  γ)
               
               
                  επιβλέπει τις δραστηριότητες του Κέντρου και διασφαλίζει ότι η αποστολή και οι κανόνες του εφαρμόζονται ορθώς·
               
            
                  δ)
               
               
                  εκπονεί τα ετήσια και πολυετή προγράμματα εργασίας και τον προϋπολογισμό του Κέντρου και τα υποβάλλει στην Επιτροπή των Πρέσβεων προς ενημέρωση·
               
            
                  ε)
               
               
                  υποβάλλει περιοδικές εκθέσεις και αξιολογήσεις των δραστηριοτήτων του Κέντρου στην Επιτροπή των Πρέσβεων·
               
            
                  στ)
               
               
                  υιοθετεί τη γενική στρατηγική του Κέντρου και την υποβάλλει στην Επιτροπή των Πρέσβεων προς ενημέρωση·
               
            
                  ζ)
               
               
                  εγκρίνει την οργανωτική δομή, την πολιτική για το προσωπικό και το οργανόγραμμα του Κέντρου·
               
            
                  η)
               
               
                  αξιολογεί την απόδοση και το πρόγραμμα εργασιών του διευθυντή σε ετήσια βάση και υποβάλλει σχετικά έκθεση στην Επιτροπή των Πρέσβεων·
               
            
                  θ)
               
               
                  εγκρίνει την πρόσληψη νέων μελών του προσωπικού και την ανανέωση, την παράταση ή τη λύση των υφιστάμενων συμβάσεων εργασίας·
               
            
                  ι)
               
               
                  εγκρίνει τις ετήσιες δημοσιονομικές καταστάσεις κατόπιν εξέτασης της έκθεσης ελέγχου·
               
            
                  ια)
               
               
                  διαβιβάζει τις ετήσιες δημοσιονομικές καταστάσεις και την έκθεση ελέγχου, συνοδευόμενες από σύσταση, υπόψη της Επιτροπής των Πρέσβεων, με σκοπό τη χορήγηση απαλλαγής στον διευθυντή όσον αφορά την εκτέλεση του προϋπολογισμού·
               
            
                  ιβ)
               
               
                  εγκρίνει τις ετήσιες εκθέσεις και τις διαβιβάζει στην Επιτροπή των Πρέσβεων προς επαλήθευση της συμβατότητας των δραστηριοτήτων του Κέντρου με τους στόχους που καθορίζονται στη συμφωνία ΑΚΕ-ΕΕ και με το έγγραφο γενικής στρατηγικής του Κέντρου·
               
            
                  ιγ)
               
               
                  προτείνει τον διορισμό του διευθυντή του Κέντρου στην Επιτροπή των Πρέσβεων·
               
            
                  ιδ)
               
               
                  αν απαιτείται, προτείνει στην Επιτροπή των Πρέσβεων την απόλυση του διευθυντή, μέσω δεόντως αιτιολογημένης πρότασης, κατόπιν εξάντλησης κάθε συμβιβαστικού και διορθωτικού μέτρου και σεβόμενο το δικαίωμα ακρόασης·
               
            
                  ιε)
               
               
                  προτείνει στην Επιτροπή των Πρέσβεων την παράταση της θητείας του διευθυντή για δεύτερη και τελική θητεία, κατόπιν διεξοδικής αξιολόγησης της απόδοσής του κατά τη διάρκεια της πρώτης θητείας·
               
            
                  ιστ)
               
               
                  αναφέρει στην Επιτροπή των Πρέσβεων κάθε σημαντικό ζήτημα που ανακύπτει κατά την άσκηση των καθηκόντων του· και
               
            
                  ιζ)
               
               
                  αναφέρει στην Επιτροπή των Πρέσβεων τα μέτρα που λαμβάνονται με γνώμονα τις παρατηρήσεις και τις συστάσεις της Επιτροπής των Πρέσβεων που συνοδεύουν την απόφασή της περί απαλλαγής.
               
            3.   Το διοικητικό συμβούλιο επιλέγει, κατόπιν διαδικασίας ανοικτού διαγωνισμού, από τουλάχιστον τρεις προσφορές, εταιρεία λογιστικού ελέγχου για περίοδο τριών ετών. Η εταιρεία αυτή πρέπει να είναι μέλος διεθνώς αναγνωρισμένου εποπτικού φορέα. Οι ελεγκτές εξετάζουν εάν οι ετήσιες δημοσιονομικές καταστάσεις έχουν καταρτιστεί ορθώς και σύμφωνα με τα διεθνή λογιστικά πρότυπα και παρέχουν πιστή και δίκαιη εικόνα της δημοσιονομικής κατάστασης του Κέντρου. Οι ελεγκτές υποβάλλουν επίσης παρατηρήσεις σχετικά με τη χρηστή δημοσιονομική διαχείριση του Κέντρου.
      4.   Το διοικητικό συμβούλιο συνιστά στην Επιτροπή των Πρέσβεων να χορηγήσει απαλλαγή στον διευθυντή όσον αφορά την εκτέλεση του προϋπολογισμού ύστερα από τον έλεγχο των ετήσιων δημοσιονομικών καταστάσεων του Κέντρου.
      Άρθρο 7
      Διευθυντής
      1.   Το Κέντρο διοικείται από διευθυντή ο οποίος διορίζεται από την Επιτροπή των Πρέσβεων κατόπιν πρότασης του διοικητικού συμβουλίου για μέγιστη περίοδο πέντε ετών. Οι συμπρόεδροι της Επιτροπής των Πρέσβεων υπογράφουν την εντολή διορισμού του διευθυντή. Κατόπιν σύστασης του διοικητικού συμβουλίου λόγω εξαίρετης απόδοσης, η Επιτροπή των Πρέσβεων μπορεί να ανανεώσει, σε εξαιρετικές περιστάσεις, τη θητεία του διευθυντή για μέγιστη περίοδο πέντε ετών. Πέραν αυτής της περιόδου δεν είναι δυνατή καμία παράταση. Η έγκριση της δεύτερης και τελευταίας θητείας στηρίζεται σε διεξοδική αξιολόγηση, βάσει επαληθεύσιμων κριτηρίων απόδοσης που υποβάλλει στην Επιτροπή των Πρέσβεων το διοικητικό συμβούλιο.
      2.   Ο διευθυντής είναι αρμόδιος για τη νομική και θεσμική εκπροσώπηση του Κέντρου και για την εκτέλεση της εντολής και των καθηκόντων του Κέντρου.
      3.   Ο διευθυντής υποβάλλει προς έγκριση στο διοικητικό συμβούλιο:
      
                  α)
               
               
                  το έγγραφο γενικής στρατηγικής του Κέντρου·
               
            
                  β)
               
               
                  τα ετήσια και πολυετή προγράμματα δραστηριοτήτων/εργασίας·
               
            
                  γ)
               
               
                  τον ετήσιο προϋπολογισμό του Κέντρου·
               
            
                  δ)
               
               
                  την ετήσια έκθεση, τις περιοδικές εκθέσεις και αξιολογήσεις·
               
            
                  ε)
               
               
                  την οργανωτική δομή, την πολιτική για το προσωπικό και το οργανόγραμμα του Κέντρου· και
               
            
                  στ)
               
               
                  την πρόσληψη νέων μελών του προσωπικού και την ανανέωση, την παράταση και τη λύση των υφισταμένων συμβάσεων.
               
            4.   Ο διευθυντής είναι αρμόδιος για την οργάνωση και την καθημερινή διοίκηση του Κέντρου. Ο διευθυντής λογοδοτεί στο διοικητικό συμβούλιο για κάθε εκτελεστικό μέτρο στους κανόνες λειτουργίας του Κέντρου.
      5.   Ο διευθυντής υποβάλλει αναφορά στο διοικητικό συμβούλιο σχετικά με κάθε σημαντικό ζήτημα που ανακύπτει κατά την εκτέλεση των καθηκόντων του και όταν κρίνεται αναγκαίο ενημερώνει την Επιτροπή των Πρέσβεων.
      6.   Ο διευθυντής παρουσιάζει το ετήσιο σχέδιο διαχείρισης επιδόσεων και την έκθεση πεπραγμένων του στο διοικητικό συμβούλιο προς αξιολόγηση και επακόλουθη διαβίβαση στην Επιτροπή των Πρέσβεων.
      7.   Ο διευθυντής είναι αρμόδιος για την υποβολή των ετήσιων δημοσιονομικών καταστάσεων στο διοικητικό συμβούλιο προς έγκριση και διαβίβαση στην Επιτροπή των Πρέσβεων.
      8.   Ο διευθυντής λαμβάνει όλα τα απαιτούμενα μέτρα προκειμένου να ενεργεί βάσει των παρατηρήσεων και των συστάσεων της Επιτροπής των Πρέσβεων που συνοδεύουν την απόφαση της περί απαλλαγής όσον αφορά την εκτέλεση του προϋπολογισμού.
      
         (1)  EE L 317 της 15.12.2000, σ. 3.
      
         (2)  Συμφωνία για τροποποίηση της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 (ΕΕ L 209 της 11.8.2005, σ. 27).
      
         (3)  Συμφωνία για τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).